Heiki Kranich

Heiki Kranich (født 9. oktober 1961 i Haapsalu) er en estisk politiker. Han har vært medlem av Riigikogu (1992–1999 og 2019–) og medlem av tre av Estlands regjeringer. Han representerer Det estiske reformpartiet.

Han var elektriker i Haapsalu og studerte deretter ved Leningrads elektrotekniske institutt, mens Estland ennå var en del av Sovjetunionen. Han ble uteksaminert i 1991. Fra 1991 til 1992 var han filialbanksjef i Haapsalu.

Da Estland begynte å løsrive seg, gikk han inn i politikken. Han tilhørte den unge generasjonen som kom til å innta lederposisjoner i det uavhengige Estland. Kranich var med på å grunnlegge Estlands liberaldemokratiske parti (ELDP) i 1990. Ved de første frie valgene til Riigikogu i 1992 ble han valgt inn for ELDP, som en del av den konservative-kristendemokratiske valgalliansen «Fedreland». Kranich var fra januar til juni 1994 finansminister i Mart Laars regjering. Samme år gikk ELDP ut av valgalliansen og dannet Det estiske reformpartiet. Kranich var generalsekretær i Det estiske reformpartiet til han ble minister igjen.

Fra 1999 til 2003 var han miljøvernminister i Mart Laars andre regjering og Siim Kallas' første regjering.

I 2003 gikk han ut av politikken og etablerte egen investerings- og rådgivningsvirksomhet. Fra 2009 til 2018 var Kranich administrerende direktør i det estiske statlige lotteriselskapet.

I 2019 ble han på nytt valgt inn i Riigikogu for Det estiske reformpartiet.

Referanser 

Estiske politikere
Personer fra Läänemaa